2012 Diem Prou

LA INSUBMISSIÓ FISCAL A L'ESTAT ESPANYOL HA COMENÇAT JA AMB L'ANDREU I LA MARIA

Skip to content

Pàgina d'inici

Calendari d’actes

Municipis que Diuen Prou

Suport econòmic

Donar suport

Digues la teva

Documents i material

Declaracions de suport

Paguem a Catalunya

Entitats que criden Diemprou

Premsa

Vídeos i àudio

Contacte

← Older posts

Fi de la reinvindicació. Comença l’Acció.

Posted on 16 abril 2012 by Andreu

Aquesta setmana, Catalunya ha fet un pas endavant: el passat dijous,la Maria i l’Andreu, acompanyats de 7 empresaris més vàrem ingressar els nostres impostos a l’ATC (podeu veure el PDF (2639 kB: “Així hem pagat!“). Ho vam fer complint l’Estatut aprovat pels ciutadans el 2006, i que a criteri nostre és el que està en vigor, doncs des d’aquella data els ciutadans no n’hem refrendat cap altre.

Aquest acte és una acció de Justícia, per solucionar l’espoli i incompliments econòmics que rep el nostre País per part del Poble d’Espanya. Però sobretot és un acte de Defensa del nostre Parlament. No podem permetre que com a ciutadans de Catalunya, allò que decidim democràticament al nostre màxim òrgan i que afecta a la nostra política, economia, cultura… no sigui respectat per la resta de pobles del món, Espanya inclosa.

L’endemà, divendres vam fer un acte a Siurana-Cornudella de Montsant en què vam fer una valoració d’aquests mesos que hem dedicat a la difusió de DiemPROU! Va ser una trobada oberta, on ciutadans, entitats, ajuntaments i empreses que pensen que cal dir prou hi van poder dir la seva lliurement. “Hem començat a separar el gra de la palla” vam dir en posar sobre la taula contradiccions com les de CIU, que en certs ajuntaments ha aprovat mocions a favor de DiemPROU!, però en canvi des del Govern no actua igual, o com la situació d’ÒMNIUM, les territorials del qual recolzen que cal dir prou (com el cas d’Òmnium Baix Camp) però en canvi, la direcció de l’entitat de Barcelona, continua en la indefinició…, i quelcom semblant passa amb l’ANC.

Tot i això, nosaltres seguim i ens agafem a allò que és positiu, deixant arraconat tot el que és negatiu esperant que maduri. Tenim l’objectiu d’unir tots aquells qui vulguin participar d’aquest moment urgent del País. Seguim sumant ciutadans al costat nostre. Fa quatre mesos vam fer un acte a Cornudella: érem 6 persones. Aquest passat divendres vam fer l’acte al mateix poble i  érem més de 250 persones! Per nosaltres això és el més important !

Comença l’ACCIÓ ! Després de l’IVA, l’IRPF.

Hem iniciat un camí que no té marxa enrere! Anirem més o menys ràpids en funció de la decisió dels ciutadans. Només depenem de la valentia i fermesa del nostre poble que ens ha demanat poder fer també insubmissió a través dela Renda.

Resulta que per a l’IRPF ja existeix un acord perquè sigui la Generalitat qui recapti aquest impost i que només cal que l’executi. És a dir, que la insubmissió en la Renda que estudiàvem de cara a maig i juny, no cal ni fer-la perquè ja està prevista en aquest acord.

Només hem d’exigir al nostre Govern que executi aquest acord i que retingui els imports recaptats a compte del deute que té el poble d’Espanya amb Catalunya.

Però aquí tenim el problema. Pel que fa al Govern de la Generalitatde Catalunya, hem de dir que ens ha fallat, ens està fallant i intuïm que ens fallarà.

I no ens referim a que ens fallarà ala Mariai a l’Andreu, sinò a aquesta majoria de ciutadans (un 80%) que volem pagar a Catalunya, que volem un President que faci respectar el seu Parlament, un Govern que executi els acords refrendats pels ciutadans democràticament en referèndum.

És per això que a banda de seguir Pagant a Catalunya ja vam dir a l’acte de Siurana-Cornudella quela Mariai l’Andreu començarem a preparar de forma creativa una alternativa de Govern preparada per afrontar aquest període que ens toca viure com a País. No parlem de fer un nou partit! Ja en tenim prou de partits! Igual que DiemPROU! no és res i alhora és molt, farem una proposta per aconseguir tenir aquesta alternativa abans d’acabar el trimestre.

Comunicarem les línies bàsiques d’aquesta proposta els propers dies. El país necessita agilitat. Tenim ciutadans que ho estan passant molt malament de forma injusta. Cada dia que passa ens costarà més redreçar el nostre estat del benestar. Durant aquests mesos estem veient massa coses que no es fan bé, i com a propietaris del País que som, els ciutadans no ho podem permetre.

Nosaltres confiem plenament en vosaltres, amb la gent, amb els ciutadans que sou com nosaltres, treballadors, funcionaris, jubilats, autònoms, pagesos, empresaris… que us estimeu Catalunya.

Desitgem que també vosaltres seguiu confiant en nosaltres!

Tweet

Posted in General | 1 Comment

Matí de Catalunya Ràdio. Censura a Diemprou!?

Posted on 16 abril 2012 by Andreu

Mentre siguem al capdavant de DiemPROU! serem honestos i transparents, i sobretot, molt clars. És per això que volem manifestar l’acte que entenem de censura que hem rebut per part de “El Matí de Catalunya Ràdio”.

Coneixeu el nostre criteri de deixar als mitjans que facin la seva feina, però quan intuïm censura no podem silenciar-ho!

Fa 5 mesos vam aparèixer trucant a l’espai de l’oient del programa del sr Manuel Fuentes. Des d’aquell moment hem mantingut informats els mitjans públics (CatRàdio i TV3)  i com a professionals que són hem confiat que farien el millor pel país. El fet que des d’aquell moment, amb una clara evolució creixent del tema de la insubmissió (Mocions d’ajuntaments a favor de DiemPROU!, actes per tot Catalunya) no ens haguessin convidat al programa, ho trobàvem com a mínim extrany.

Per això 15 dies abans de Pagar a Catalunya, vam trucar (ho vaig fer jo, l’Andreu, personalment com a portaveu) i vam exposar el que anàvem a fer el dijous dia 12 demanant uns minuts a la ràdio pública del País pel que crèiem era un tema d’interès pels catalans (en aquests moments més de 500.000 persones criden Prou!).

La resposta va ser que no havien pogut trobar un espai per nosaltres. D’això se’n diu CENSURA!

Vam escoltar Catalunya Ràdio tota la setmana. Un exemple dels molts que podríem exposar: Dimecres el sr Sardà (amb qui no tenim res ni a favor ni en contra) va utilitzar els mitjans públics durant uns 10 minuts per parlar del seu llibre que suposem té intenció de vendre per St Jordi. Segur que els directors del programa van prioritzar aquest tema per una qüestió de país i no pas perquè el sr Sardà sigui tertulià del mateix programa. Una ràdio privada pot fer allò que els seus accionistes indiquin, però la pública es deu als ciutadans. I creiem que la moguda de DiemPROU! pagant els Impostos a Catalunya, mereixia almenys uns minuts! Són els primers efectes dels canvis ala Corporació? És la incompatibilitat que provoca al sr Fuentes el fet de treballar a Antena3 i Catalunya Ràdio a la vegada?

Esperem que ben aviat, el nostre mitjà actuï amb la dignitat que li pertoca.

Creiem que caldria exigir als nostres mitjans un espai obert diàriament a tots els moviments que s’estan duent a terme en clau de País. Retallant 30 minuts, per exemple , de programació esportiva, que en aquests moments potser no és la preocupació més gran dels ciutadans (i val a dir que som fans de l’esport  i darrerament les actuacions dels esportistes catalans són de les poques alegries que tenim!). En aquest espai hi tindrien veu entitats i persones que criden “PROU!”, que elles sí treballen (parlant poc i actuant) amb una única prioritat : Catalunya !

Tweet

Posted in General | 15 Comments

Acte de DiemProu a Siurana-Cornudella

Posted on 10 abril 2012 by Andreu

Aquest divendres a Siurana, Catalunya farà un pas endavant.

Nosaltres hi serem, i tu?

Tweet

Posted in General | 1 Comment

Viatge a Ítaca… o a Mallorca?

Posted on 28 març 2012 by Andreu

És tard, ha estat un dia intens. Un dia imprevist. Hem estat a Palma de Mallorca, parlant amb “Jubilats per Mallorca”. Tot i estar cansats tenim la necessitat d’escriure.

Ja fa dies que ho volíem fer. Considerem que la vaga de fam que han endegat primer a través d’en Jaume i ara amb en Tomeu, és una mesura d’acció. Entenem que ells també han decidit DIR PROU! Són dels nostres, o també podem dir, nosaltres som com ells. I sentíem l’obligació d’unir-nos, de transmetre’ls les nostres sensacions, de conèixer-los i de dir-los que podien comptar amb nosaltres i que nosaltres comptàvem amb ells!

Ens han  explicat els seus motius; l’abast de l’estafa que han rebut a les illes ha estat brutal. Els darrers anys cada govern ha estat pitjor que l’anterior: segons diuen, les illes han rebut pel que fa a economia un espoli descomunal, que de moment els ha deixat empobrits i hipotecats per una pila d’anys i, pel que fa a la cultura, el tracte ha estat vexatori. I la població ho ha permès. Com hem pogut deixar passar tot això?- diuen entonant un “mea culpa” però alhora mostrant l’energia i les ganes de reparar aquest silenci del passat.

Més enllà de la conversa amb els Jubilats, la passejada per Palma ha estat entristidora. Durant les hores que hem estat a la ciutat, només en dues ocasions hem tingut el plaer de sentir parlar mallorquí. Castellà, alemany, francès fins i tot italià, però el mallorquí, excepte en alguns cartells públics, sembla que s’hagi esfumat!

President, MH Artur Mas, aquest cap de setmana vam sentir-lo parlar del viatge a Ítaca. Comencem a estar tips de metàfores i d’ideals. Farts de jocs de paraules i de terminis indeterminats. Li recomanem que viatgi a Mallorca (no a Ítaca!) i s’adonarà del perquè li demanem que aterri a la vida real i es limiti a fer complir la llei que els catalans aprovem al nostre Parlament. I que s’hi posi ara!

Tomeu, gràcies pels minuts que vam compartir. A Catalunya el dia 13 d’abril, al poble de Siurana farem un pas decidit cap al respecte. Cap al respecte als pobles i les cultures. Aquest camí, en el marc d’una Europa democràtica, vol fermesa però no demana herois, per tant, tinguem seny tots plegats en les nostres accions. Us/ens necessitem a tots en plena forma!

Tweet

Posted in General | Leave a comment

El país és nostre. Nosaltres en som els responsables.

Posted on 8 març 2012 by Andreu

Un dels actes que fem pel País aquests dies. A la foto, Arenys de Munt.

Ara fa quatre mesos amb la Maria vam dir prou. Notàvem que el País entrava en un espiral alarmant.
La tendència perillosa i que a criteri nostre està enfonsant Catalunya no és l’augment del dèficit, ni el descens del benestar de la població encapçalat per l’atur creixent, les retallades en sanitat, educació i serveis socials, això només n’és la conseqüència.

I doncs, a què es deu la situació actual? La nostra crisi, pensem, no és econòmica, és una crisi de justícia. Millor: d’injustícia. Una crisi de motivació. Hem deixat que els valors anessin quedant de banda en la nostra societat. L’honestedat, la sinceritat, l’ètica, la responsabilitat, la prudència, la solidaritat han anat minvant en els nostres dirigents, i s’han convertit en l’excepció que confirma la regla.
I aquesta manera de fer ha anat minant la il.lusió dels ciutadans. S’ha perdut la cultura de l’esforç i s’ha anat substituint per la cultura de la picaresca. Sense adonar-nos que aquesta, la dels espavilats no és la cultura que agrada als catalans (no en aquest sentit).
Però hem callat i hem deixat fer. I llavors ha passat allò que ja deien els nostres avis: “qui té jornalers i no se’ls veu, es fa pobre i no s’ho creu”. Hem deixat als nostres governants massa llibertat, massa impunitat. Els hem tolerat massa enganys. No hem aclarit les coses tèrboles. I s’han fet forts. Fins al punt que han confós el seu rol. S’han fet la llei electoral a mida aconseguint perpetuar-se al govern, controlant els mitjans, adaptant la justícia a les seves necessitats, despilfarrant econòmicament… Sentint parlar al President del País, tenim la sensació que qui ens parla és l’”amo”. Doncs no, ell és aquell a qui li hem donat la responsabilitat de gestionar el nostre país segons els nostres desitjos. Nosaltres som els “amos”. I tenim el deure d’exigir respecte per les nostres decisions. Vam decidir gestionar la nostra economía, la justícia i la cultura. I aquells qui governen no ho executen.

Hem de protestar! Ho hem de fer pacíficament, sense caure amb provocacions, però hem de ser contundents. No podem callar! I, el més important: ho hem de fer units.
Aquests dies sentim que els uns protesten per l’Escola en Català, els altres per la Reforma Laboral, més enllà els joves universitaris i també els metges, bombers i mossos. Cadascú protesta per la seva banda. Si som conscients que les goteres provenen de la teulada, enlloc d’anar fregant cadascú la seva habitació, potser el que cal és que concentrem els esforços en reparar la teulada, no us sembla?
Podem tenir el país que volem, però ens hi hem de posar!
Som-hi doncs!

Tweet

Posted in General | 3 Comments

“Las Vegas” a Catalunya. El desig dels catalans?

Posted on 28 febrer 2012 by Andreu

En les associacions en què hem tingut el plaer de participar durant els darrers anys, totes elles entitats menors (i diem menors en referència al número d’associats, no pas en el nivell qualitatiu d’aquestes), hem intentat fer-ho amb coherència, honestedat i responsabilitat.
Com a membres de les juntes directives, i més enllà de les normes estatutàries, hem procurat tenir molt clar que representàvem un grup de persones que temporalment ens havien donat la responsabilitat de governar la seva associació.
Aquesta idea presidia cadascuna de les reunions de junta, de reunions amb altres entitats o amb les institucions, cada actuació, cada decisió… Què pensaran els socis d’aquest acord? Què farien els socis davant d’aquesta situació? Entendrien els socis aquesta despesa? Això que fem va en la línia d’allò que ens vam comprometre en agafar el càrrec?
Aquests dies el nostre Govern, el de la Generalitat de Catalunya, està fent un apropament decidit a facilitar que el macro-projecte “Las Vegas” s’instal.li al nostre país. Davant d’aquest fet, que pot marcar el rumb turístic de Catalunya, no podem evitar pensar: s’han plantejat els nostres dirigents les mateixes preguntes que ens feiem nosaltres per decidir coses tan senzilles com “actes de festa major”, “papereres al poble”, “escut de la samarreta”…? La resposta és clara: no!
Pel que fa a l’economia, els catalans ja hem expressat quin és el pas que volem: controlar-la a Catalunya! Les instruccions del poble al seu Govern, en aquest sentit són claríssimes! Si es parla de Pacte Fiscal, o Concert Econòmic, insistirem en què això és quedar-se a mig camí i no ho acceptarem, però al menys reconeixerem que la conversa va sobre el tema. Però “Las Vegas”, és un farol! És un camí nou, amb flaire de cortina de fum, amb un rerefons de desvirtuar una mica més allò que és Catalunya.
La nostra opinió és que un projecte com aquest és per a indrets amb poca capacitat productiva, creativa i ideològica. És allò que es pot muntar al mig d’un desert, perquè no li cal res més que un salconduit legal per convertir-se en un campi-qui-pugui acotat.
Catalunya no és el desert! A Catalunya no ens cal un Las Vegas per sortir endavant. Només ens cal un Govern que actuï segons el que es compromet amb els seus ciutadans. Que ajudi a les PIMES del país i aquestes, més de 500.000!, ja ens proporcionaran els llocs de treball que fan falta i ho faran dignament, sense “excepcions legals”.
Un veí del Prat va dir-nos que la zona on es proposa instal.lar “Las Vegas”, podria ser un parc per passejar les famílies fantàstic. Certament, i tenint en compte que aguanten l’aeroport amb tot el que això suposa, seria un bon detall de la societat envers totes les ciutats que hi són al costat. Aquesta és la Catalunya que ens agrada!
President, agafi el timó! Marqui el rumb que necessita Catalunya, i ens tindrà remant amb força i vencent tempestes!

“El  13 d’abril, a Siurana-Cornudella de Montsant, Catalunya farà un pas”

Tweet

Posted in General | 1 Comment

El carbó és feixuc i car, cal canviar de combustible!

Posted on 24 febrer 2012 by Andreu

Aquesta setmana hem estat a Reus i a Gurb. Cada cop creiem més en els nostres ciutadans. Hi ha ganes de fer coses i fer-les ben fetes. Molt més del què ens pensem!
Seguint els esdeveniments d’aquests darrers dies i recollint els comentaris dels assistents en aquests actes, volem fer una reflexió.

Catalunya creiem que té dos problemes importants: l´un és la relació amb Espanya que no funciona de cap de les maneres i que ja n’hem donat extensament explicacions. El segon, però, i que a vegades semblem oblidar, és que Catalunya té el mateix problema que tenen la majoria de països europeus: un sistema democràtic que no funciona! La crisi europea no és econòmica, ens enganyen! És una crisi de valors!

Què entenem per democràcia? Respecte, protecció del més feble, transparència, govern del poble i pel poble, honestedat, ètica…
Tenim la sensació que el nostre govern dirigeix el país i pren les decisions pensant en la majoria de ciutadans?
Hi ha transparència i ètica, per exemple a l’hora de repartir subvencions, ajuts, finançaments? I a l’hora de rebre’ls?
La nostra justícia ens protegeix als ciutadans, o protegeix aquells qui ens governen?

Aquesta és la democràcia que volem? O creiem que la podem millorar?

Què vol dir això? Què cal canviar, la democràcia? No! El que cal canviar és el sistema de política de partits, que està duent la democràcia a la més justa de les seves expressions. Quan va aparèixer el motor d’explosió, el carbó, un combustible incòmode, voluminós, costós… va quedar obsolet. Els carboners, en un intent de salvar el seu ofici, van cridar: què preferiu, tornar a anar amb carro? La societat tirant pel dret va incorporar el motor d’explosió, que facilità la vida industrial i ciutadana i fins i tot li permeté crear els avions i volar!

Ara ens toca fer-nos respectar com a país, controlar plenament la nostra economia, per així, un cop segurs que el que decidirem tots els catalans al nostre parlament serà respectat, poder encarar el gran repte del país: convertir-nos en una Catalunya realment democràtica.

Com deia Miquel Martí i Pol, “cridem qui som i que tothom ho escolti. I en acabat, que cadascú es vesteixi com bonament li plagui, i via fora! Que tot està per fer i tot és possible.”

Som-hi doncs! Posem-nos mans a l’obra.

Tweet

Posted in General | 1 Comment

Actes previstos per aquesta setmana.

Posted on 20 febrer 2012 by Andreu

Aquests són els pobles on DiemPROU! ha estat convidat aquesta setmana. Els actes/taula rodona són oberts a tothom.

En aquests actes, per part nostra, farem una breu presentació de DiemPROU! i sobretot escoltarem les vostres inquietuds i suggerències. També aprofitarem l’ocasió per anar informant de l’actualitat de DiemPROU!

DIMARTS 21. Reus, Casal Despertaferro. Hora: 8 del vespre.
DIJOUS 23. Gurb, Sala de Cultura Mas l’Esperança. Hora: 8 del vespre.

Us hi esperem!

Tweet

Posted in General | Leave a comment

DiemPROU! convidat a la trobada de l’EPI (European Partnership for Independence)

Posted on 20 febrer 2012 by Andreu

Aquests dies, a Barcelona hi ha hagut la 3era trobada Internacional de l’EPi (European Partnership for Independence), organitzada per l’associació d’acció internacional Welcome Mr. President.

Ens han convidat a exposar la insubmissió fiscal a l’Estat espanyol que la Maria i l’Andreu hem decidit iniciar aquest 2012 i que amb DiemPROU! l’hem fet extensiva a tota la societat catalana.

Ha estat una experiència frapant poder explicar la nostra decisió a líders dels moviments socials per la independència de Flanders, Escòcia, Euskal Herria, Països Catalans i Süd-tirol.

Ens ha sobtat la seva actitud. La sensació és que els ciutadans d’aquests països, estan tan contents de la nostra acció com ho podem estar els propis catalans. Des de la seva visió, com a països demòcrates, el fet que Catalunya permetés un atac tan contundent a l’Estatut per part d’Espanya no s’entenia. Que el full de ruta decidit per un poble (amb una majoria aclaparadora dels seus representants al parlament primer i dels ciutadans en referèndum després), fos trepitjat per un altre poble, ells ho consideraven no només un atac a Catalunya, era un atac a la base de la Carta dels Drets Humans, un atac a la democràcia i a la llibertat. I el fet que això no tingués una resposta, ni dels nostres governants, ni del nostre poble (en aquest cas, si més no amb poca fermesa) no ho entenien.

Veure que Catalunya s’ha despertat, que el 2012 Catalunya hagi decidit volar, els omple de força i il.lusió. “Ja era hora!” Expressaven aquelles cares que escoltaven captivades com els catalans, cridant DiemPROU! d’una forma pacífica, intel.ligent i ferma iniciavem un camí que tots, tots eren conscients que no té marxa enrere.

A nosaltres, veure que des d’Europa s’està treballant tant i tant bé per la llibertat i el respecte cap als pobles, també ens encoratja. No hi ha dubte que aquest és el veritable repte d’Europa. Aquest és el camí per sortir de la “crisi”: el respecte. Cal governar amb respecte, cal treballar amb respecte, cal construir amb respecte, cal viure amb respecte… aquesta és la veritable democràcia. I a Catalunya, en això som pioners!

Som-hi doncs!

Tweet

Posted in General | Leave a comment

Nosaltres no fem pròrrogues, amb el País en aquesta situació, no ho permetrem.

Posted on 17 febrer 2012 by Andreu

Diemprou! es felicita dels suports que està rebent de diferents partits polítics. També del fet que donin suport a les iniciatives municipals que van en el sentit de promoure la insubmissió fiscal dels ajuntaments.

Alhora volem recordar que Diemprou! és una iniciativa que treballa per aconseguir solucionar una injustícia econòmica que afecta greument el benestar dels catalans. Diemprou! no fa seus els objectius de cap grup polític en concret, sinò que betlla perquè el Govern de Catalunya dugui a terme allò que la societat catalana decideix. Tot moviment per part dels partits en aquest sentit serà benvingut desde  Diemprou!

Els catalans hem decidit (més enllà del nom que li volguem donar) que els nostres impostos es quedin a Catalunya. Això vol dir que la nostra agència tributària ATC ha de recaptar tots els impostos que paguem els catalans.
Arribats a aquest punt, el nostre país només farà tractes econòmics (pactes, concerts….) amb altres països i/o organismes internacionals que ens respectin plenament i sempre que els ciutadans de Catalunya ho aprovin.

Diemprou! Insisteix que cal urgentment que sigui el partit que governa, encapçalat pel MH Artur Mas qui actuï. Mantenim el termini de confiança fins a l’abril, però cada dia que passa, és fatal pels interessos de Catalunya. I nosaltres no fem pròrrogues, mentre tinguem compatriotes que estàn a la misèria, no.

Tweet

Posted in General | Leave a comment

← Older posts

E-Mails

General:
[email-masked]

Actes:
[email-masked]

Legal:
[email-masked]

Premsa:
[email-masked]

DiemProu al Twitter

vídeos

Entrades recents

Fi de la reinvindicació. Comença l’Acció.

Matí de Catalunya Ràdio. Censura a Diemprou!?

Acte de DiemProu a Siurana-Cornudella

Viatge a Ítaca… o a Mallorca?

El país és nostre. Nosaltres en som els responsables.

Totes les entrades

abril 2012

març 2012

febrer 2012

gener 2012

desembre 2011

0

Blogroll

Web original de Diemprou

xarxes

Facebook Diemprou

Twitter Diemprou

2012 Diem Prou

CapaSoft